SKRIFTLIG FORESPØRGSEL E-0146/02

af Sebastiano Musumeci (UEN) til Kommissionen

(1. februar 2002)

Om: Nedsættelse af et europæisk agentur for civilbeskyttelse

I Europa henhører civilbeskyttelsen i forbindelse med naturkatastrofer under medlemsstaterne, og i nogle af disse kan der konstateres foruroligende forsinkelser og ligegyldighed.

Kan Kommissionen oplyse følgende:

1. Mener den ikke, at den bør nedsætte et europæisk agentur for civilbeskyttelse med kompetence inden for sporing og forebyggelse af risici samt forvaltning i katastrofesituationer, herunder også af frivillige hjælpere?

2. Hvilke initiativer agter den at iværksætte for inden for Unionen at samordne medlemsstaternes forskellige lovgivninger vedrørende civilbeskyttelse?

3. Anser Kommissionen det ikke for nødvendigt på budgettet at afsætte en særlig finansiel bevilling, som på baggrund af den positive erfaring fra det amerikanske Federal Emergency Management Agency ikke blot skal anvendes til at afhjælpe ødelæggelser ved naturkatastrofer, men som også først og fremmest skal finansiere interventioner, der så vidt muligt på forhånd kan fjerne eller mindske årsagerne til katastroferne?

Svar afgivet på Kommissionens vegne af Margot Wallström

(12. marts 2002)

Uafhængig af, om der eventuelt bliver oprettet et europæisk agentur for civilbeskyttelse henleder Kommissionen det ærede medlems opmærksomhed på Rådets beslutning 1999/847/EF af 9. december 1999 om indførelse af et EF-handlingsprogram for civilbeskyttelse(1). Dette program indeholder bl.a. vigtige foranstaltninger med henblik på at forebygge risici, farer og skader, oplyse og forberede civilbeskyttelsens ansvarlige og aktører i medlemsstaterne samt forbedre graden af beredskab ved ulykker.

Hvad angår de europæiske lovgivningers ensartethed på dette område, minder Kommissionen det ærede medlem om, at i overensstemmelse med subsidiaritetsprincippet støtter og supplerer fællesskabssamarbejdet de nationale politikker på civilbeskyttelsesområdet, for at gøre dem mere effektive; ved at samle erfaringer og hjælpe hinanden bidrages der til at mindske tab af menneskeliv, kropsbeskadigelser og materielle skader, økonomiske tab og miljøskader i hele Fællesskabet, idet målsætningerne for social samhørighed og solidaritet gøres mere mærkbare. Det ovennævnte program udelukker enhver foranstaltning, der skal harmonisere medlemsstaternes lovbestemmelser og forskrifter eller tilrettelæggelsen af beredskabet på nationalt plan.

Ud over gennemførelse og udarbejdelse af den ovennævnte beslutning kan Kommissionen meddele det ærede medlem, at det i Kommissionens arbejdsprogram for 2002 er fastsat at overveje en integreret strategi for forebyggelse, beredskab og indsats i forbindelse med naturkatastrofer og andre ulykker.

I programperioden 2000-2006 har strukturfondene gjort det muligt at finansiere forebyggende foranstaltninger i tilfælde af naturkatastrofer eller menneskeskabte ulykker, inden for såvel de regionale programmer som programmerne for grænseoverskridende og tværnationalt samarbejde. Således indeholder nogle regionale programmer forebyggende foranstaltninger mod naturkatastrofer (forstærkning af floddiger; udstyr til de særlige skovbrandsstationer; erosionsforebyggende arbejder osv.). Hvad angår grænseoverskridende og tværnationalt samarbejde, er der ligeledes planlagt tiltag, navnlig med hensyn til alarmering i tilfælde af oversvømmelse eller industrikatastrofer; oprettelse af tværnationale brandstationer til bekæmpelse af skovbrande; samarbejde inden for sikring af meget besøgte, osv.).

Strukturfondene kan ligeledes samfinansiere arbejder i forbindelse med genopbygning efter naturkatastrofer eller industriulykker (bortset fra boligbyggeri) inden for rammerne af de regionale programmer og i normalt støtteberettigede områder.

(1) EFT L 327 af 21.12.1999.